Gedagte vir die dag: Vóél sy liefdestrouBy Bet-El gaan ek ’n altaar vir die Here bou, omdat Hy geluister het toe ek moedeloos was en Hy altyd saam met my op die pad was. (Genesis 35:3) Die jaar is op sy einde. Jy kyk terug en besef dat God jou nie een oomblik alleen gelaat het nie. Dat Hy weereens bewys het hoe lief Hy jou het, hoe Hy jou seën en hoeveel goedheid Hy oor jou stort. Hoe bevoorreg is jy nie om sy kind te wees nie! Mag jy hier op die Oujaar stil word voor jou groot God, onthou hoe Hy na jou geluister het, vir jou uitkoms gegee het en by jou was toe jy moedeloos gevoel het. Weet dat sy hand stewig in joune is en dat Hy saam met jou op die res van jou lewenspad gaan. Sluit jou oë en voel hoe Hy sy liefdestrou om jou vou en vir jou sê: Ek sal by jou wees, al die dae van jou lewe. Van nou af tot in ewigheid. Grote God, ek aanbid U. Ek het U lief. Nou … en altyd.